浮沤歌①
僧元安 (Tang)
秋天雨滴庭中水，水上漂漂见沤起。前者已灭后者生，前后相续何穷已。本因雨滴水成沤，还缘风激沤归水。不知沤水性无殊，随他转变将为异。外明莹，内含虚，内外胧若宝珠。正在澄波看似有，及乎动著又如无。有无动静事难明，无相之中有相形。祇知沤向水中出，岂知水不从沤生。权将沤水类馀身，五蕴虚攒假立人。能达蕴空沤不实，方能明见本来真。